b'\n_START_ARTICLE_\nLindisfarne\n_START_PARAGRAPH_\nLindisfarne (ogs\xc3\xa5 kaldt Holy Island) er en \xc3\xb8 ud for Northumberlands kyst i det nord\xc3\xb8stlige England. P\xc3\xa5 en forh\xc3\xb8jning ligger Lindisfarne slot. Ved ebbe har \xc3\xb8en fastlandsforbindelse ad en bilvej, der er oversv\xc3\xb8mmet ved flod. \xc3\x98en har 162 indbyggere i 2004._NEWLINE_Der er store naturreservater for at beskytte fuglelivet. Der er op mod 300 fuglearter p\xc3\xa5 \xc3\xb8en. Mange fugle overvintrer.\n_START_SECTION_\nKlosteret\n_START_PARAGRAPH_\nKlosteret p\xc3\xa5 Lindisfarne blev grundlagt af St. Aidan, som blev udsendt fra \xc3\xb8en Iona af kong Oswald af Northumbria omkring \xc3\xa5r 635. Det blev centrum for kristningen af Nordengland, og der blev ogs\xc3\xa5 sendt mission\xc3\xa6rer til Mercia. Northumberlands skytshelgen, St. Cuthbert, var klosterets abbed._NEWLINE_Fra begyndelsen af det 7. \xc3\xa5rhundrede skrev munkene smukt illustrerede manuskripter. Det mest ber\xc3\xb8mte, Lindisfarneevangelierne, er den \xc3\xa6ldste overlevende version af de fire evangelier p\xc3\xa5 engelsk, illustreret i en blanding af keltisk, angelsaksisk, romersk, koptisk og \xc3\xb8stlig stil, og er et smukt illumineret manuskript. _NEWLINE_I 793 blev klosteret angrebet af vikinger; begivenheden markerer selve indledningen p\xc3\xa5 vikingetiden i engelsk sammenh\xc3\xa6ng. Vikingerne plyndrede klosteret. Blandt det stj\xc3\xa5lne var det kostbare bind om Lindisfarneevangelierne. Munkene flygtede fra \xc3\xb8en, og stiftet flyttedes til Durham i \xc3\xa5r 1000._NEWLINE_St Cuthbert-ordenen og mange af dens skatte og manuskripter overlevede angrebet i 793, og kirken fra 600-tallet blev ikke \xc3\xb8delagt. F\xc3\xb8rst da Simeon af Durham 300 \xc3\xa5r senere beskrev overfaldet, forl\xc3\xb8d det, at vikingerne havde raseret kirken, stj\xc3\xa5let skattene og dr\xc3\xa6bt munkene._NEWLINE_I normannisk tid blev klosteret genoprettet, og det blomstrede, til det blev opl\xc3\xb8st af Henrik 8. af England i 1536. Det er nu en ruin, der forvaltes af English Heritage.\n_START_SECTION_\nI moderne kultur\n_START_PARAGRAPH_\nI 1972 opkaldte digteren William Irwin Thompson sin Lindisfarne Association efter klosteret.\n_START_SECTION_\nI musik\n_START_PARAGRAPH_\nHistorier og legender om Lindisfarne har fundet vej til sangtekster og koncepter for bands, musikere og komponister. Et eksempel er koralmotetten i 40 satser af den britiske komponist Peter McGarr bestilt til Tallis Festival 2007 Love You Big as the Sky. Undertitlen er "a Lindisfarne Love Song", og der er digte om Lindisfarne og en detaljeret geografi for omr\xc3\xa5det, skibsvrag og fyrt\xc3\xa5rne._NEWLINE_Et britisk folk/rock-band (1969\xe2\x80\x932003), Lindisfarne, var opkaldt efter \xc3\xb8en, mens et keltisk kristent progressiv rock-band opkaldt efter en anden \xc3\xb8, Iona, har en sang til Lindisfarne p\xc3\xa5 deres album Journey into the Morn (1995)._NEWLINE_Dubstep-artisten James Blake har en to-satset suite om Lindisfarne p\xc3\xa5 sit album James Blake (2011)._NEWLINE_Folk metal bandet Svartsot har skrevet en sang kaldt "Lindisfarne". Den handler om vikingernes angreb p\xc3\xa5 \xc3\xb8en og er med p\xc3\xa5 albummet Mulmets viser.'